Sklep II Ips 634/2008
Datum: 2009-02-19T00:00:00.000+01:00
ecli: ECLI:SI:VSRS:2009:II.IPS.593.2008
opravilna_stevilka_ii_stopnje: VSK I Cp 1443/2006
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: dovoljenost revizije - deljiva obveznost - vrednost spornega predmeta - zavrženje revizije

## Jedro

Ker je vsak od tožencev na podlagi izpodbijane sodbe dolžan plačati znesek, ki ne presega revizijskega praga, revizija ni dovoljena.

## Izrek

Revizija toženih strank se zavrže.

## Obrazložitev

1. Sodišče prve stopnje je odločilo, da sta toženi stranki dolžni tožnici plačati znesek 1.869.000 SIT (sedaj 7.799,20 EUR) z zahtevanimi zamudnimi obrestmi. Višji tožbeni zahtevek je zavrnilo. Tožencema je naložilo, naj tožnici povrneta stroške postopka.

2. Sodišče druge stopnje je pritožbo tožencev zavrnilo in potrdilo sodbo sodišča prve stopnje.

3. Toženca vlagata revizijo iz razlogov zmotne uporabe materialnega prava in bistvenih kršitev določb postopka. Predlagata, naj Vrhovno sodišče sodbo sodišča druge stopnje spremeni tako, da tožbenemu zahtevku ugodi, podrejeno pa naj sodbo sodišča druge stopnje razveljavi in zadevo vrne sodišču prve stopnje v novo sojenje.

4. Sodišče je revizijo vročilo Vrhovnemu državnemu tožilstvu Republike Slovenije in tožnici, ki nanjo ni odgovorila.

5. Revizija ni dovoljena.

6. V skladu z drugim odstavkom 367. člena Zakona o pravdnem postopku (v nadaljevanju ZPP) je revizija v premoženjskih sporih dovoljena, če vrednost izpodbijanega dela pravnomočne sodbe presega 4.172,93 EUR (prej 1.000.000 SIT). Če se zahtevki uveljavljajo zoper več tožencev, se vrednost spornega predmeta določi po vrednosti vsakega posameznega zahtevka (drugi odstavek 41. člena ZPP).

7. Toženca sta na podlagi izpodbijane sodbe dolžna tožnici plačati 7.799,20 EUR. Gre za deljivo obveznost, kar pomeni, da je vsak od tožencev dolžan plačati 3.899,60 EUR. Ker izpodbijani znesek ne presega revizijskega praga, revizija ni dovoljena.

8. Po navedenem je revizijsko sodišče revizijo zavrglo (377. člen ZPP). Odločitev o reviziji vključuje zavrnitev predloga za povrnitev stroškov revizijskega postopka (prvi odstavek 154. člena ZPP).